CAPITOLUL 1 


Experienţa estetică a cotidianului: 
Explorări pentru o estetică practică 


Dan Eugen Rațiu 


Acest capitol! are ca scop elaborarea unui nou cadru conceptual 
pentru a aborda experiența estetică a cotidianului, cu accent pe 
preferinţele şi alegerile noastre estetice din viaţa cotidiană şi implicaţiile 
lor practice. Având în vedere deficiențele persistente în întemeierea 
teoretică a noii sub-discipline numită „Estetica Cotidianului” sau 
„Estetica Vieţii Cotidiene” (în continuare, abreviate EC şi EVC), o 
reflecţie filosofică este crucială pentru un astfel de demers. Propun o 
abordare în conformitate cu filosofia practică, adică, pornind de la o 
examinare critică a întrebărilor şi asumptiilor care sunt anterioare oricărei 
aplicări posibile. 

Mai întâi, voi examina critic literatura recentă referitoare la estetica 
cotidianului, argumentând: 1) că încercările de o oferi o mai bună 
întemeiere teoretică EC sunt încă împiedicate de deficienţe înrădăcinate 
în conceptualizări inadecvate tocmai ale țintelor cheie ale analizei, 
„cotidianul”, „experiența estetică” şi „sinele care experimenteaza”?; şi 2) 
că o îmbunătăţire a cadrului analitic pentru abordarea dimensiunii 
estetice a vieții cotidiene este posibilă prin clarificarea asumptiilor de 
bază ale EC şi a întrebărilor încă deschise - cum ar fi problemele unităţii 
şi continuității experienței şi sinelui şi, prin urmare, a instrumentelor 
conceptuale ale EC în raport cu estetica artei. 

Teza principală este aceea că un cadru analitic mai adecvat poate fi 
realizat prin conceperea EC ca o estetică practică, în tradiția filosofiei 
practice. Această teză va fi susținută prin intermediul unor concepte şi 
argumente oferite de respectiva tradiție, în special în versiunea revizuită 
de Hans-Georg Gadamer în hermeneutica sa filosofică. La acestea se 


25 


DAN EUGEN RATIU 


adaugă, in continuare, câteva precizări privitoare la caracteristicile altor 
elemente cheie ale analizei - „experiență”, „viaţă” şi „lumea 
vieții” - sugerate de filosofia vieţii şi fenomenologia sociologică (Georg 
Simmel, Alfred Schutz). În încheiere, voi ilustra pe scurt modul în care un 
astfel de demers practic poate oferi noi modalități de conceptualizare în 
acest domeniu, în special pentru studiul deciziilor şi acțiunilor din viața 
cotidiană determinate de gustul şi preferinţele noastre estetice. 


ESTETICA COTIDIANULUI: O PRIVIRE DE ANSAMBLU 

Revenirea interesului pentru caracterul estetic al experienţei sau 
vieţii cotidiene în estetica filosofică actuală a revitalizat un mai vechi 
domeniu de cercetare şi chiar a generat o nouă sub-disciplină, Estetica 
Cotidianului (Everyday Aesthetics). Aceasta s-a dezvoltat ca reacţie fata de 
neglijarea cotidianului de către teoria estetică centrată pe artă, în special 
în tradiţia analitică anglo-americană. În schimb, domeniul de aplicare şi 
sfera esteticii au fost extinse pentru a încorpora diverse fenomene, obiecte 
şi practici ale vieţii cotidiene (Berleant 2005, 2010; Leddy 2005, 2012; 
Mandoki 2007) şi a include nu numai contemplarea reflexivă şi stările 
mentale, ci şi plăcerile senzoriale şi corporale, așa-numitele simţuri 
„inferioare” ale mirosului, gustului si tactilităţii, precum şi reacţii 
negative sau aparent nesemnificative şi momente sau comportamente 
minore ale vieţii noastre private (Saito 2007; Irvin 2008; Melchionne 2011, 
2013). 

Această sub-disciplină este însă eterogenă, întrucât încă de la 
înființare urmează tradiţii diferite (continentală, pragmatistă şi analitică) 
şi apără teze contradictorii în privința unor aspecte practice şi teoretice de 
bază. Printre acestea se află caracteristicile definitorii ale „cotidianului” şi 
„esteticului” - care sunt marcate de tensiuni sau opoziții dintre rutină şi 
raritate, familiaritate şi stranietate, ordinar şi extraordinar, privat- 
subiectiv şi public-intersubiectiv - şi „acreditarea estetică” a unor calități 
sau experienţe cotidiene, obişnuite, sau estomparea graniţei dintre artă şi 
viata, aşa cum observă Yuriko Saito în cea mai recentă trecere în revistă a 
evoluţiilor din „Estetica Cotidianului” (2015). 

Totuşi, conştientizarea importanţei poziţiilor teoretice asumate de 
EC este în creștere, iar cereri viguroase de clarificare conceptuală apar şi 
în acest domeniu de cercetare. Problema a ceea ce este de fapt natura 
cotidianului, în contrast cu non-cotidianul, este ridicată într-o manieră 
proaspătă de Ossi Naukkarinen în articolul “What is ‘Everyday’ in 
Everyday Aesthetics?” (2013). El oferă o descriere şi o figură interesantă 
ce rezumă aspectele centrale ale „cotidianului meu acum”, cu ale sale 

„întreruperi pozitive şi negative, bruste sau lente”, şi explorează modul 
în care acestea afectează unele puncte-cheie ale EC (Naukkarinen 2013, 1- 
2). 

Dezbaterea animată privind natura experienţei estetice cotidiene şi 
definirea corectă a însăși EC şi a domeniului său de aplicare se desfăşoară 
în continuare, după cum o dovedesc ediţiile revistei Contemporary 
Aesthetics din 2014 şi 2015. Unii teoreticieni, situați pe linia pragmatista a 
lui John Dewey din Art as Experience (1934), apără ipoteza continuității şi 
o abordare de tip „expansiv” a EC - incluzând aici întreaga gamă de 
experiențe de la cele obişnuite (ordinary) la cele extraordinare şi 
argumentând pentru continuitatea şi interacțiunea dinamică dintre 
estetica vieţii cotidiene şi estetica artei şi a naturii - în opoziţie cu 
abordarea „restrictivă”, care se concentrează asupra unui nucleu de 
activități obişnuite, care au o natură continuă (ongoing), comună sau 
împărtășită pe scară largă şi, în cea mai mare parte, privată (a se vedea 
Leddy 2015 vs. Melchionne 2014); sau alţii apără punctul de vedere 
pragmatist asupra experienţei estetice cotidiene - atent la „ritmul estetic 
al cotidianului”, ceea ce face ca o experienţă estetică să nu fie tocmai o 
excepţie în fluxul cotidian al experienţelor - împotriva teoriilor care 
construiesc EC pe  „banalitatea” (ordinariness) şi  „cotidianitatea” 
(everydayness) cotidianului şi văd caracterul său estetic ca fiind constituit 
de un anumit sentiment de „familiaritate” (a se vedea Puolakka 2014, 
2015 vs. Saito 2007 şi Haapala 2005). 

O conceptualizare şi o metodologie apte să dea seama de 
răspunsurile şi fenomenele estetice cotidiene reprezintă probleme 
presante şi pentru Jane Forsey (2014), care a oferit recent o lăudată 
monografie despre estetica designului (2013). În articolul “The Promise, the 
Challenge, of Everyday Aesthetics” ea este totuși sceptică cu privire la 
posibilitatea de a găsi o soluţie în tradiţia filosofică: admițând că „nu 
există în prezent niciun model în tradiţia filosofică ce poate fi folosit 
pentru a capta în mod adecvat textura estetică a răspunsurilor noastre la 
ceea ce este obișnuit”, ea se orientează în schimb spre estetica designului 
„pentru a oferi o cale spre o teorie a esteticii cotidianului pe deplin 
conceptualizată” (Forsey 2014, 5-6, 14). În pofida promisiunilor acestei 
teorii atrăgătoare, care urmează drumul de mijloc între așa-numitele 
formulări „slabe” şi „tari” ale EC (a se vedea Dowling 2010), capacitatea 
sa de a oferi un cadru teoretic convingător pentru această sub-disciplină 
nu poate fi decât limitată de aria de aplicare şi asumpțţiile sale 
minimaliste: Forsey se concentreze in special pe obiecte (designed objects) 
mai degrabă decât pe activităţi cotidiene şi înlocuiește noțiunea de „sens” 

cu cea de ,,functie”, pornind de la o concepţie minimalistă a experienţei 
estetice si a valorii, care opune atentia si valorile estetice celor practice 
sau etice, in special in ceea ce priveste lucrurile sau experientele obisnuite 
(Forsey 2014, 17-19). 

Într-un articol anterior (Raţiu 2013) am trecut in revistă, la rândul 
meu, starea actuală a acestui domeniu de cercetare şi am analizat 
controversele persistente privind natura şi valoarea esteticului şi a 
experienţei estetice atunci când sunt abordate din punctul de vedere al 
Esteticii Vieţii Cotidiene. Împreună cu recunoașterea intuitiilor valoroase 
ale ambelor versiuni, „slabă” sau „moderată” şi „tare”, care au propulsat 
înțelegerea vieții estetice cotidiene dincolo de abordările convenţionale, 
studiul meu a evidenţiat şi deficienţele EVC. Este vorba, în special, de 
lipsa unor concepții clare, coerente, despre sine, intersubiectivitate şi viata 
cotidiană, ceea ce subminează potenţialul său de a încorpora diferite 
obiecte de studiu într-un cadru explicativ convingător şi de a asigura 
non-trivialitatea esteticului în modul cotidian, precum şi o înţelegere 
adecvată a interrelatiilor estetic-etic in viata cotidiană (Raţiu 2013, 18-19, 
23-4). Întrucât aceste concepte modelează, de fapt, abordările esteticii cu 
privire la viața sau experiența estetică cotidiană, ele necesită discuţii 
suplimentare dacă dorim să asigurăm coerenţa EVC. 


ESTETICA VIEŢII COTIDIENE CA ESTETICĂ PRACTICĂ 


Un interes analitic extins: obiecte, activități şi interacțiuni umane 

A delimita fenomenele estetice cotidiene autentice şi, prin urmare, 
domeniul adecvat de aplicare a Esteticii Cotidianului nu este o sarcină 
uşoară. Dezbaterea este în curs de desfășurare, iar rezultatele sunt adesea 
divergente. 

Pe scurt, unele abordări se concentrează în principal pe obiecte mai 
degrabă decât pe activităţi, pe lucruri mai degrabă decât pe persoane, în 
timp ce alte abordări asumă poziţii opuse. De exemplu, împotriva 
curentului majoritar al esteticii analitice, Katya Mandoki susține în 
lucrarea sa Everyday Aesthetics că „aici, avem de-a face nu cu obiecte, ci cu 
subiecți [umani], care se raportează într-o manieră particulară la mediul 
la care dimensiunea estetica este proiectată” (Mandoki 2007, 43). Totuși, 
estetica în genere cuprinde toate aceste aspecte, odată ce se acceptă 
caracterul fenomenologic al experienţei estetice şi natura sa duală, 
totodată subiectivă şi obiectivă (a se vedea mai jos). Așadar, EC poate 
aborda la fel de bine interacţiunile noastre cu lucrurile ca şi relaţiile cu 

alte persoane. De altfel, a stabilit deja esteticul ca un criteriu pentru o 
varietate de interacțiuni umane: de la modul în care oamenii 
interacționează unii cu alții în „estetica politică” (a se vedea Welsch 1997, 
28) la legăturile socio-culturale în „estetica socială” (Berleant 2005) şi la 
cele erotice în „soma-estetică”, ce susține că experienţa erotică-sexuală 
împărtășește caracteristicile unei experienţe estetice (Shusterman 2006, 
225-26). lar dimensiunea orientată spre acțiune a EC a dat naștere unei 
alte linii de analiză, pe lângă experienţa spectatorului: implicarea noastră 
activă în a face ceva motivaţi de considerente estetice, ceea ce constituie o 
parte importantă a fluxului vieții cotidiene (Saito 2015, 10-11). 

Pe de altă parte, manierele de înţelegere a cotidianului şi a esteticului 
sunt cele care, de obicei, provoacă dezacorduri în EC, nu numai cu 
privire la modul de identificare adecvată a obiectului său propriu de 
studiu dintr-o gamă largă de fenomene şi obiecte cotidiene, ci şi la 
structura experimentării acestora. Aici voi discuta pe scurt două exemple, 
edificatoare pentru dezacordurile curente şi mizele lor teoretice, inclusiv 
dialectica discontinuitate-şi-continuitate a experienţei estetice şi statutul 
EC ca disciplină filosofică. 

Susţinătorii abordării „tari” din EC, cum este cazul lui Saito în 
lucrarea sa de referință Everyday Aesthetics (2007) sau Kevin Melchionne 
în diverse articole (2011, 2013), luptă pentru salvgardarea cotidianitatti 
cotidianului şi a ordinarității a ceea ce este obișnuit (ordinary), precum şi a 
aprecierii lor estetice adecvate. De obicei, ei se referă prin aceasta la 
caracteristici ale obiectelor, fenomenelor şi activităţilor care sunt 
mundane, regulate, repetitive şi nestructurate, în timp ce domeniul estetic 
este redefinit ca incluzând „orice reacţie pe care o avem în raport cu 
calităţile senzoriale şi/sau de design ale oricărui obiect, fenomen sau 
activitate” (Saito 2007, 9-10). Dacă această articulare a esteticului-cotidian, 
propusă de Saito, admite o gamă largă de experienţe estetice cotidiene, 
chiar dacă în discontinuitate radicală cu cele legate de artă, în schimb 
Melchionne, într-un articol destinat sa clarifice „definiţia Esteticii 
Cotidianului” şi să evite extinderea sa arbitrară, stabileşte mai restrictiv 
condiţiile pentru identificarea unei practici estetice cotidiene: aceasta 
trebuie să fie în mod conjunctiv „continuă”, „comună”, o „activitate” şi 
„în mod tipic, dar nu neapărat, estetică”. În consecinţă, domeniul de 
aplicare al EC este limitat la anumite domenii de interes nucleare: 
hrănire, îmbrăcare, locuire, convivialitate şi ieşire afară - la muncă sau la 
plimbare (Melchionne 2013, 3-6). 

Această definiție, în termenii a patru categorii ontologice şi cinci 
domenii principale de cercetare (în măsura în care sunt practici estetice 
autentice ale vieţii private), este reluată ulterior într-un articol referitor la 
„semnificaţia Esteticii Cotidianului”, împreună cu accentul pe activități 
mai degrabă decât pe obiecte, deoarece „nu genul obiectului, ci natura 
continuă a practicii este cea care contează pentru cotidian” (Melchionne 
2014, 1). Cu toate acestea, în articolul respectiv, el reconceptualizează 
cotidianul prin deplasarea interesului pe care cineva îl poate avea pentru 
viata sau activitatea estetică cotidiană înspre întrebarea privitoare la 
valoarea acesteia: respectiv, capacitatea sa de a promova „bunăstarea 
subiectivă” (subjective well-being) mai eficient decât artele frumoase, 
tocmai datorită caracteristicilor sale distinctive? (Melchionne 2014, 2-3). 

Teoreticienii care apără o abordare „expansivă” a EC, cum e cazul 
lui Thomas Leddy în cartea The Extraordinary in the Ordinary: The 
Aesthetics of Everyday Life (2012) si in articole antecedente (2005) sau 
subsecvente (2015), sustin in schimb un concept mai larg de 
cotidian - inteles ca un continuum de experiente, de la cele obisnuite la 
cele extraordinare -, şi persistă în stabilirea calităţii de „semnificaţie 
sporită” sau „aură” şi a intensității ei ca fiind criterii definitorii pentru 
natura estetică a unei experiențe, fie ea legată de artă fie din viata 
cotidiană. Împotriva noţiunilor de banalitate (communality) a cotidianului 
şi de discontinuitate radicală între experienţele estetice legate de artă şi 
cele cotidiene, susținute de Melchionne (2013, 2014), Leddy solicită 
recunoaşterea valorii a ceea ce este „interesant”, „straniu”, „fascinant” şi 
„Minunat” în viata cotidiană, şi reafirmă caracterul dinamic al 
interacțiunii dintre activităţile literalmente de zi cu zi şi activitățile mai 
rare, inclusiv cele artistice. De aici, rezultă un domeniu mai larg al EC ce 
acoperă lucruri şi evenimente care aparţin atât „esteticii obișnuitului şi a 
comunului” cât şi „esteticii sărbătorii” (petreceri, festivaluri, nunţi şi 
vacanțe), care sunt acceptate, respectiv excluse de către abordarea 
„Trestrictivă”, precum şi altele care nu sunt incluse în cele două categorii, 
de la evenimente ca sarcina şi nașterea la elemente ca desenele cu creta pe 
stradă, în măsura în care statutul lor artistic este indecidabil (Leddy 2015, 
2-3, 10). 

Aceste exemple nu doar că arată cât de bogate, dar divergente 
agende de cercetare ale EC emerg din diverse conceptualizări; ele 
semnalează, de asemenea, beneficiile unui interes analitic lărgit. De fapt, 
toate aceste fenomene, obiecte şi activități ar putea fi obiecte de studiu 
legitime ale EC, dacă sunt integrate într-un cadru analitic coerent. Până în 
prezent, dificultăți au apărut tocmai în întemeierea studiului 

fenomenelor estetice cotidiene pe o fundaţie filosofică precisă şi 
cuprinzătoare, în concordanţă cu natura lor (deși există o diferență în 
această privinţă între versiunile EC). 

Voi discuta aici, pe scurt, o chestiune relevantă în acest sens. Estetica 
Cotidianului are ca scop, în general, să integreze aspectele estetice şi etice 
ale vieţii. Ideea suprapunerii sau fuziunii dintre estetic şi moral in viata 
cotidiană este larg; împărtăşită de susținătorii versiunii „tari” a EC (dar 
nu numai de ei), care sugerează că atenţia estetică acordată experienţei 
cotidiene este de natură să contribuie la capacitatea noastră de a urmări 
scopurile morale (Saito 2007, 205-13; 2015, 10, 14; Irvin 2008, 30, 40-2). Cu 
toate acestea, accentul pus pe o capacitate de acţiune morală (moral 
agency) mai eficientă şi pe interrelatiile dintre estetică şi etică in viata 
cotidiană nu este consistent cu lipsa unei concepţii asupra aspectului 
normativ şi intersubiectivitatii experienţei estetice, lipsă generată de 
ideea esteticului ca simplu sentiment şi sferă private. Afirm aceasta, 
deoarece identificarea empatică cu „celălalt”, implicată de fuziunea 
valorilor estetice şi morale, presupune o anumită înțelegere a sensus 
communis şi a angajamentului intersubiectiv al subiectului sau sinelui (a 
se vedea, pentru o discuție mai detaliată, Raţiu 2013, 15-18). 

Pe de altă parte, abordarea EC orientată spre acţiune (determinată 
de această fuziune), care se concentrează asupra răspunsurilor estetice 
cotidiene ce ne propulsează spre decizie şi acțiune, este destul de distantă 
față de tradiţia filosofică. Ea se înscrie mai degrabă în cadrul studiilor 
culturale, al eticii mediului înconjurător şi al așa numitului „ecologism 
civic”, al cărui interes pentru dimensiunea angajamentului personal şi 
implicaţiile practice-morale ale preferințelor noastre estetice a inspirat-o 
într-adevăr (a se vedea Saito 2002, 182; 2007, 101-102; Irvin 2009, 138). La 
rândul său, Melchionne (2014, 4) susţine o teorie a esteticii cotidianului a 
cărei miză este „bunăstarea subiectivă” şi, în măsura în care aceasta 
presupune o concepţie despre „dezvoltarea umană”, consimte că EC se 
află la intersecţia esteticii filosofice şi studiilor culturale. Cu toate acestea, 
abordarea sa cu privire la practicile estetice cotidiene, desi ia în 
considerare cercetările empirice despre bunăstare ale psihologiei, atribuie 
în întregime „politicile esteticii cotidiene” studiilor culturale, lăsând 
filosofia pe dinafară. 

Chiar dacă acceptăm statutul disciplinar hibrid al EC, se poate găsi 
cu siguranţă loc pentru cercetarea filosofică a respectivelor obiecte de 
studiu sau chestiuni de interes ale EC. De exemplu, în studiul 
“Experience of Awe: An Expansive Approach to Everyday Aesthetics” 
(2015), Leddy este de acord cu „ipoteza bunăstării subiective” a lui 

Melchionne - conform căruia aceasta ar spori printr-o mai mare atenţie 
acordată fenomenelor estetice cotidiene (dar şi momentelor de 
venerație) -, însă cu condiția deplasării accentului de la interesul personal 
îngust înspre bunăstarea comunității şi adăugarea dimensiunii normative 
solicitate de experienţa veneratiei (awe), întrucât toate acestea pun în joc 
relația dintre estetică şi etică. Astfel, el este conștient că dezbaterile 
asupra definiției EC implică de fapt viziuni concurente asupra unor 
probleme mai ample, având toate un caracter filosofic, cum ar fi natura 
esteticii însăşi, precum şi natura cotidianului, cunoașterii, omului, 
realităţii şi a vieţii bine trăite (Leddy 2015, 3, 7-8). 

În cele din urmă, aici sunt puse în joc o viziune asupra esteticii ca 
disciplină filosofică şi câteva întrebări filosofice esenţiale, cum ar fi 
modalitatea de a păstra ca distincte şi totodată a integra diferitele straturi 
ale experienţei - estetică şi etică, legată de artă şi cotidiană -, precum şi 
dimensiunile lor personale şi intersubiective, în unitatea şi continuitatea 
experienţei şi vieții unei persoane. O concepţie coerentă şi integrativă 
despre întregul sine care experimentează, despre structura vieții cotidiene 
şi dimensiunea sa intersubiectivă, este necesară drept cadru teoretic pentru 
înțelegerea şi abordarea aspectelor practice ale vieţii estetice cotidiene, în 
special a procesului de luare a deciziilor sau angajării în acţiune ghidate 
de opţiuni estetice şi a interrelatiilor estetic-etic, care sunt evidenţiate de 
către abordarea orientată spre acțiune a EC. Prin urmare, următoarea 
mutare constă în îmbunătăţirea cadrului analizei prin clarificarea 
conceptelor care susțin EC şi, astfel, depăşirea deficienţelor care încă îi 
subminează coerenţa. 


FILOSOFIA PRACTICĂ: O NOUĂ ÎNTEMEIERE PENTRU ESTETICA 

COTIDIANULUI 

Teza mea este că un astfel de cadru, mai coerent şi integrator, poate 
fi asigurat prin asumarea Esteticii Cotidianului ca o estetică practică în 
tradiția filosofiei practice. Aici mă refer in mod specific la tradiția 
aristotelică şi umanistă, pe care Gadamer a revizuit-o în Adevăr şi metodă 
(1960/1988) şi în alte eseuri despre hermeneutică înțeleasă ca filosofie 
practică (Gadamer 1990a, 1990b, 1998). 

Lectura lui amintește că pentru Aristotel filosofia „practică” a fost o 
ştiinţă, într-un sens foarte general de cunoaştere folosind demonstraţia şi 
generând doctrină, care a fost de asemenea numită „politică” în opoziţie 
cu ştiinţa  „teoretică” (fizica, matematica, metafizica) şi ştiinţa 
„productivă” (poetica). Pe acest fundal, opoziţia modernă între teorie şi 
practică este depășită, deoarece desemnează un contrast în interiorul 

cunoașterii, nu o opoziţie între ştiinţă şi aplicarea acesteia. Obiectul de 
studiu distinct al unei filosofii practice - şi cel al unei estetici practice, de 
asemenea - este „practica”. În sensul ei propriu-zis, aceasta este legată de 
conceptul original grecesc de praxis, care desemnează „modul de viata 
sau conduită a ceea ce trăiește în sens larg” (Gadamer 1990a, 89-90, 92-3). 
Într-un sens mai specific, acela al practicii umane în cadrul cetății (polis) 
sau comunităţii, practica se referă la orice acţiune intentionala, adică la 
„totalitatea vieţii noastre practice, deci întregul comportament uman şi 
modul în care oamenii isi organizează viata în comun” (Gadamer 1999, 
59). Aici putem include probleme etice, politice şi, aş adăuga, estetice, 
inclusiv modul în care oamenii își apreciază viaţa cotidiană - precum 
starea de fericire, eudaimonia pentru Aristotel, sau mai recent așa-numita 
„bunăstare” subiectivă sau colectivă. 

Toate aceste fenomene, situații şi moduri de conduită sunt 
contingente, repetabile dar în continuă schimbare, şi relationale: practica se 
referă, în primul rând, la relaţiile dintre persoane, cu toate că relațiile 
noastre cu lucrurile nu sunt excluse. Prin aceasta, practica este domeniul 
propriu al eticii şi politicii, precum şi al esteticii în măsura în care 
abordează relaţiile umane şi isi activează dimensiunea orientată spre 
acțiune. De asemenea, acțiunile umane au un caracter semnificativ, 
generat de utilizarea limbii şi a altor forme simbolice sau de interpretările 
ulterioare ale actului proiectat. Chiar dacă repetabilitatea este o trăsătură 
centrală a experienţei cotidiene, aceasta poate fi şi non-repetitivă. După 
cum Gadamer a avertizat împotriva „dogmatismul experienţei 
cotidiene”, repetabilitatea sa fundamentală nu elimină elementele istorice 
şi dialectice ale oricărei experiențe umane, din moment ce împărtășește 
paradoxul de „a fi unul şi acelaşi lucru, şi totuși diferit”: experiența 
cotidiană nu este o simplă repetare a aceluiași, ci un nou eveniment al 
înţelegerii în care atât subiectul, cât şi obiectul experienței sunt schimbate 
sau transformate (Gadamer 1998, 311-18, 423, 430). Hannah Arendt în 
Condiția umană (1958) a susținut, de asemenea, ideea că acțiunea politică 
este non-rutinieră, deoarece implică încercarea de a aduce la ființă noi 
relații între oameni (Wittle şi Spicer 2008, 620-21). 

În timp ce unei Estetici a Cotidianului, care se concentrează exclusiv 
pe acţiuni de rutină, îi lipsesc instrumentele conceptuale pentru a sesiza 
şi a înțelege astfel de acţiuni şi fenomene non-rutiniere, subtile, 
trecătoare, prin întemeierea acesteia în filosofia practică i se extinde 
potenţialul de a aborda şi a integra toate experienţele şi practicile noastre 

estetice cotidiene (atât cele de rutină, cât şi non-rutiniere), precum si de a 
urmări consecinţele etice sau politice ale alegerilor noastre estetice şi de a 
da seama în mod cuprinzător de ele dintr-o perspectivă estetică. 

Pentru a schița baza practică a EC, mă voi referi, în primul rând, la 
modelul filosofiei practice propus de Gadamer şi la încercarea sa de a 
redefini experienţa estetică şi a o integra în procesul hermeneutic universal 
al înțelegerii, de sine însuși şi a celuilalt. În acest scop, filosoful german 
folosește conceptele directoare ale filosofiei aristoteliene - cunoașterea sau 
înțelepciunea practică, phronesis - şi ale tradiţiei umaniste din secolele 17 şi 
18 - Bildung, judecată, sensus communis şi gust. Acest demers practic ajută la 
restabilirea valentelor lor sociale, morale şi politice, precum şi la includerea 
lor în sfera cunoașterii practice, care, în opinia lui Gadamer, au fost 
îndepărtate de Critica facultății de judecare (1790) a lui Kant, atunci când a 
limitat ideea gustului la aria estetică şi conceptul de cunoaștere la utilizarea 
teoretică şi practică a rațiunii (Gadamer 1988, 38-9). Abordarea practică a 
EC permite, de asemenea, atacarea într-o manieră proaspătă a problemei 
identității şi unităţii sinelui (încă deschisă în cadrul EC), prin examinarea 
facultăţilor sau virtuţilor unei ființe sociale-morale care este, totodată, 
implicată în experienţa şi aprecierea estetică cotidiană. 

Referirea la sine şi implicaţiile reciproce între interesul teoretic şi 
acțiunea practică sunt esenţiale pentru filosofia practică. De exemplu, 
dacă etica este o învăţătură cu privire la modul de a trăi bine, aceasta încă 
presupune concretizarea sa într-un etos viu (Gadamer 1990a, 97, 111). 
Același lucru este valabil şi pentru estetica practică, dacă luăm în 
considerare caracterul dialogic şi dialectic sau transformativ al 
experienței estetice şi, în general, al procesului înțelegerii în care tradiția 
joacă, de fapt, un rol constitutiv. Spre deosebire de alte abordări ce o 
concep ca simplu „obiect”, pentru Gadamer tradiţia include instituţii şi 
forme de viață, nu doar texte. În cadrul ontologiei hermeneutice 
gadameriene, ființa umană este concepută, așadar, ca un subiect dialogic, 
altfel spus, ca un „sine” în formare, deschis modificărilor prin 
intermediul dialogului cu alti subiecți, cu alte culturi şi istorii. Dialogul 
sau conversaţia cu tradiţia atrage după sine o dialectică a intelegerii-de- 
sine, după cum o fac şi alte caracteristici ontologice captate prin 
conceptele de „corespondenţă” sau ,,coapartenenta” (Zugehörigkeit) a 
subiectului şi obiectului şi de „fuziune a orizonturilor” prezentului şi 
tradiţiei în procesul înţelegerii, care este realizarea proprie a limbii 
(Sprache). Astfel, înțelegerea - şi implicit experienţa estetică privită ca o 

experienţă a înțelegerii - este pentru Gadamer un mijloc-cheie al unei 
auto-constituiri ontologice, Bildung (Gadamer 1988, 230-32, 271-78, 340- 
41, 416-19; Nae 2011, 9-10). 

Bildung, un concept legat de ideea de cultura atat in sensul 
procesual de formare de sine (Sichbilden), cat şi de rezultat al formării, 
este vazut de Gadamer ca desemnand modalitatea potrivita de a dezvolta 
intregul sine, nu doar talentele si dispozitiile naturale ale fiintei umane. 
Pe urmele lui Hegel, dar respingand ideea de spirit absolut, el defineste 
Bildung ca „ridicare către universalitate” a individului, printr-o dublă 
mișcare de ridicare din ființa sa naturală la spiritual şi reîntoarcere la sine 
însuși din alteritate. După „separarea necesară a sinelui de sine însuşi”, 
adusă printr-o primă mișcare de înstrăinare de către „formarea 
teoretică” - prin care sinele (subiectul) trece dincolo de ceea ce ştie şi 
experimentează in mod nemijlocit şi găsește astfel universalul -, 
„formarea practică” conduce la un caracter capabil „de a se reconcilia cu 
sine însuşi, de a se recunoaște pe sine însuși în alteritate”, prin 
distantarea fata de caracterul nemijlocit al dorinţei, al nevoilor personale 
şi al interesului privat, precum si fata de cerința excesivă de sacrificare a 
particularitatii în favoarea universalului (Gadamer 1988, 13-15). 

Analiza dimensiunilor „teoretică” şi „practică” ale formării de sine 
(Bildung) pune în evidenţă caracteristicile sale generale de „receptivitate 
antrenată spre alteritate”, adică, „de păstrare a unei deschideri față de 
ceea ce este diferit, pentru alte puncte de vedere, mai universale”. 
Această caracteristică atrage atenţia asupra unei universalitati etice-şi- 
estetice, diferite de universalitatea conceptului: respectiv, „simțul 
universal şi comunitar” al măsurii şi al distanţei sinelui față de sine 
însuși, care face o ființă umană capabilă să se ridice dincolo de sine spre 
punctele de vedere posibile ale altora. Un astfel de simţ reprezintă 
totodată o modalitate de cunoaștere şi de a fi, şi presupune existenţa unei 
formări, fiind o funcţie atât a „formării istorice” (exercițiul memoriei, al 
amintirii, dar şi al uitării), cât şi a „formării estetice” (Gadamer 1988, 16- 
18). 

Această ultimă dimensiune „estetică” a noţiunii de Bildung - o 
formare estetică ce trimite la ideea formării desăvârşite ca un ideal 
necesar, inclusiv pentru „ştiinţele istorice ale spiritului” (Gadamer 1988, 
17) -, solicită angajamentul intersubiectiv ca un element esențial atunci 
când se analizează caracteristicile sinelui-care-experimentează cotidianul 
din punct de vedere estetic. Ideea de intersubiectivitate este de interes 
special aici, deoarece pune accentul pe unele caracteristici adesea 
ignorate de concepţia EC asupra sinelui: deschiderea către celălalt, 

participarea altruista la realitatea obișnuită a celorlalți, precum si 
extinderea viziunii, care acompaniază experienţa şi judecata estetică sau 
observarea cotidianului (Dyer 2008, 63). 

Intersubiectivitatea este, de asemenea, apelată de teza naturii 
fundamental „linguale” (sprachlich) a experienţei umane a lumii, asumată 
de Gadamer atunci când prezintă limba ca „orizont” al unei astfel de 
ontologii hermeneutice a sinelui. Aceasta deoarece indivizii sunt legaţi 
unul de celălalt într-o comunitate a înțelegerii prin limbă, în care „este 
elaborată apartenența individuală a Eului la o anumită comunitate 
lingvistică”. Această limbă comună precede experiența, este „deja 
prezentă în oricare din achizițiile sale” şi, prin urmare, „este în același 
timp o condiţie pozitivă şi un ghid pentru experienţa însăşi” (Gadamer 
1988, 311-13, 342, 414). EC şi-ar consolida baza filosofică prin 
recunoaşterea acestei naturi intersubiective a auto-constituirii şi a 
experienţei unui subiect sau ființe umane. 

„Judecata” este un alt concept-cheie printre facultățile sau virtuțile 
unei ființe sociale şi morale, care are totodată experienţe estetice. Potrivit 
lui Gadamer, la origine, aceasta a fost o altă virtute spirituală 
fundamentală, iudicium. Redat mai târziu prin termenii de „judecată 
sănătoasă” sau „facultate de judecare”, activitatea sa a fost concepută ca 
„Subsumare a particularului unui universal, recunoscând ceva ca 
exemplu al unei reguli”. Judecata a ajuns să fie considerată ca ceva 
imposibil de învăţat sau predat în genere, ci doar de practicat de la caz la 
caz, deoarece nicio demonstrație derivată din concepte nu este capabilă 
să ghideze aplicarea regulii. Prin urmare, şi ca rezultat al unei mutații 
estetice, judecata a ajuns să fie considerată mai mult o facultate de tipul 
simțurilor: este simţul aplicării corecte şi nu are niciun principiu dat să o 
ghideze, întrucât este menită să opereze în situaţii concrete, de la caz la 
caz (Gadamer 1988, 30-1). 

Această noțiune este strâns legată de conceptul de sensus communis. 
Din punctul de vedere al lui Kant, judecata estetică ne transpune din 
experienţa subiectivă privată în sfera publică a simțului comun, sensus 
communis, dar pentru el acesta nu se mai referă la sfera cunoaşterii sau a 
vieţii practice, ci doar la sfera estetică a comunității umane de sentimente. 
Cu toate acestea, după cum notează Gadamer, există un alt concept de 
sensus communis, precum cel utilizat de umanistul italian Giambattista 
Vico în manifestul său pedagogic De nostri temporis studiorum ratione 
(1709) / Despre metodele de studiu ale timpurilor noastre, care include şi 
dimensiunile etice, politice si sociale ale simțului comun; de aici, si 
caracterul său practic, ca element al unei ființe sociale şi morale. Această 

concepţie își are originea în două elemente ale tradiției umaniste. Pe de o 
parte, recursul lui Vico la sensus communis se situează în tradiţia clasică a 
distinctiei dintre ideile de sophia - înţelepciunea speculativă - şi 
phronesis - virtutea rationalitatii practice -, care a fost elaborată pentru 
prima dată de Aristotel şi dezvoltată de peripatetici ca o critică a 
idealului „vieţii teoretice” (distincție pe care se bazează contrastul stabilit 
de Vico între savant şi înțelept). Ca atare, simţul comun este inclus în 
sfera cunoaşterii practice (Gadamer 1988, 20). Pe de altă parte, Vico s-a 
întors la vechea tradiţie retorică romană şi la idealul său de eloquentia. 
Astfel, pentru Vico, sensus communis desemnează nu doar o facultate 
general umană, ci şi un „simţ comun al adevărului şi dreptăţii”, care este 
temeiul pentru ctitorirea unei comunități. De aceea, dezvoltarea acestui 
simţ comun, simţ al comunităţii, este de primă importanţă pentru viata 
(Gadamer 1988, 20-2). 

Un alt concept important care trebuie reamintit pentru înțelegerea 
adecvată a unei ființe umane angajate în experienţa estetică, fie in viata 
cotidiană, fie legată de artă, este cel de „gust”, așa cum apare în secolul al 
17-lea la umanistul spaniol Balthasar Gracian. Şi acesta a fost iniţial 
conceput mai mult ca un fenomen social şi moral decât ca o idee estetică, 
precum în cazul lui Kant. După cum arată Gadamer, la Gracian gustul a 
fost punctul de plecare pentru idealul educaţiei sociale şi a inclus, fără 
îndoială, „o modalitate de cunoaștere”: tocmai prin bunul gust apare 
„capacitatea unei distantari fata de sine si de preferințele noastre 
private”, înspre „o cunoaştere care are certitudinea acordului din partea 
unei comunități ideale”. Dacă şi pentru Kant gustul este „adevăratul simţ 
comun”, limitarea lui la o judecată a gustului estetic îi afectează, însă, 
pretenţiile la adevăr, iar limitarea conceptului însuși de gust la estetic îi 
alterează capacitatea de a imbratisa întreaga arie a moralității şi 
manierelor. Dimpotrivă, în cadrul tradiţiei umaniste, gustul nu este 
conceput ca o simplă calitate privată, ci constituie o modalitate de 
cunoaștere particulară, practică, una care „nu poate fi separată de situația 
concretă în care operează şi nici nu poate fi redusă la reguli sau 
conceptualizată” (Gadamer 1988, 33-6; vezi şi Raţiu 2012, 113-14). 

De primă importanţă este, de asemenea, noțiunea de „practică” 
înțeleasă ca implicând un tip specific de cunoaștere care orientează 
acțiunea: este cunoaşterea sau „înțelepciunea practică” (phronesis) a celui 
care ia o decizie raţională sau face o „alegere deliberată”, prohairesis, 
despre care vorbeşte Aristotel în tratatele sale de etică (Gadamer 1990a, 
92). Aristotel a fost cel dintâi care a formulat distincţia între ştiinţă, téchne 
şi raționalitatea practică (phronesis), care avea să pună bazele marii tradiţii 
a filosofiei practice. Astfel, cunoașterea practică, phronesis, este diferită de 

stiinta teoretica, epistéme, si de intelepciunea speculativa, sophia, precum 
si de cunoasterea poetica a téchne (Gadamer 1990a, 88-9; 1990b, 134). 

În conformitate cu tradiţia aristotelică, phrânesis este văzută de 
Gadamer ca o virtute spirituală fundamentală a ființei umane, „virtutea 
rationalitatii practice” sau „raționalitatea care ne orientează practica”. 
Potrivit lui, aceasta este „un element al ființei morale şi sociale” care este 
consacrată „binelui comun” şi trăieşte într-o comunitate. Astfel, 
raționalitatea practică este un tip specific de cunoaştere, la fel ca sensus 
communis pentru Vico: în primul rând, prin aceea că ea este orientată spre 
situația concretă şi trebuie să surprindă ,,circumstantele” în varietatea lor 
infinită; în al doilea rând, prin aceea că se referă la sau reglementează 
relaţiile noastre cu alte persoane şi nu atât de mult relaţiile noastre cu 
lucrurile. De aici, şi caracterul său practic (Gadamer 1988, 21, 25; 1990b, 
115-16), care poate include, așa cum am văzut, şi chestiuni legate de 
estetică. 

Acest aspect este esenţial în analiza procesului de luare a deciziilor 
în viaţa cotidiană, determinate de preferințele noastre estetice, şi a 
implicatiilor lor practice-morale, precum si a aspectelor estetice ale 
practicilor cotidiene şi ale interacțiunilor umane. După cum susţin Esther 
Eidinow şi Rafael Ramirez într-un studiu privind relaţia dintre estetica 
organizării şi phronesis (2012), conceptualizarea înțelepciunii practice de 
către Aristotel în Etica Nicomahică (EN) include un aspect estetic implicit, 
dar important, care însă este adesea trecut cu vederea în ştiinţele sociale 
moderne. Bazându-se in special pe cartea a VI-a din EN, cei doi autori 
apără ideea că phrânesis trebuie să fie luată în considerare prin prisma 
esteticii la fel de mult cât este prin cea a eticii şi că cele două dimensiuni 
sunt corelate (Eidinow şi Ramirez 2012, 26-7). 

Este demn de remarcat faptul că această virtute dianoetică sau 
intelectuală, phrânesis, care joacă un rol principal în procesul deliberării si 
de luare a deciziilor şi face parte dintr-un sistem etic mai larg, este 
discutată de Aristotel în contextul mai larg al examinării „fericirii“, 
eudaimonia, termen care poate fi înțeles si ca viata trăită bine sau ca 
activitate conformă cu virtutea perfectă (sau poate fi tradus ca „înflorire”, 
realizare a umanului în deplina sa esentialitate). Eidinow şi Ramirez 
atrag atenţia, mai întâi, că phronesis funcționează pe două niveluri, „atât 
în interiorul unui “sistem al sufletului”, la nivelul individului, cât şi ca 
parte a unui sistem politic, la nivelul comunităţii”, şi că „ambele 
dimensiuni sunt importante pentru a înţelege ce este phronesis si cum 
functioneaza” (Eidinow si Ramirez 2012, 28). 

Estetica începe să isi facă loc atunci când Aristotel discută despre 
modul în care lucrează „facultatea discernământului” (theorein), care îi 
permite individului „să vadă” corect lumea contingentei, supusă 
schimbării, devenirii (altfel spus, lumea acţiunii practice sau a 

experienţelor cotidiene, care e diferită de lumea celor eterne şi imuabile, 
investigată de înțelepciunea speculativă, sophia). Pe scurt, cei doi autori 
găsesc un rol pentru estetică în descrierea de către Aristotel a rolului pe 
care phronesis îl are în deliberarea al cărei scop este de a realiza binele şi 
de a avea o viata bună: aisthesis apare ca fiind cheia recunoașterii binelui 
(Aristotel EN 1142a 24-31; Eidinow şi Ramirez 2012, 33-4). Această lectură 
se bazează pe implicaţiile ideii lui Aristotel conform căreia vederea este 
oarecum centrală pentru rectitudinea deliberării, iar buna deliberare 
(euboulia) este informată de virtutea morală. De asemenea, cei doi autori 
susţin că metafora vederii („ochiul sufletului”) utilizată de către Aristotel 
sugerează că phronesis include încă un aspect estetic: aprecierea şi 
alegerea a „ceea ce este bine”, to kalon, ceea ce înseamnă, de asemenea, 
nobil” sau „frumos”. Aceasta este latura senzorială a unei acţiuni care 
realizează binele: a face „ceea ce este bine” dă naștere plăcerii în cel care 
face (Aristotel EN 1112 b17, 1115 b12), iar aspectul cheie al acestei alegeri 
este legătura între exercitarea virtuţii şi experiența plăcerii (Aristotel EN 
1179 a10-11, 15-23; Eidinow şi Ramirez 2012, 34-5). 

Această întemeiere filosofică are implicaţii semnificative pentru 
studiul vieţii estetice cotidiene, întrucât o abordare practică generează o 
rețea euristică de concepte care ne permit să dăm sens interrelationarii 
complexe a aspectelor estetice, etice şi politice în viața cotidiană şi să 
clarificăm asumptiile sale ontologice. Toate aceste aspecte - sau în 
termeni aristotelieni forme de viata, „contemplativă” şi „activă” 
(practică) — sunt, de fapt, parti componente ale întregului vieții unei ființe 
umane. Asa cum C.D.C. Reeve subliniază în cartea sa Action, 
Contemplation, and Happiness: An Essay on Aristotle (2012), acest întreg- 
compus reprezintă cea mai bună viață umană: în tratatele de etică ale lui 
Aristotel, diviziunea respectivă se estompează în favoarea, de exemplu, a 
unei virtuți complete a compusului uman hylomorphic al corpului şi 
sufletului, identificat cu un amalgam de înţelepciune practică şi de virtuţi 
(etice) ale caracterului pe care Aristotle îl numește kalo-kagathia (Reeve 
2012, 245-46; termenul poate desemna un caracter „nobil-şi-bun” sau 
„frumos-şi-bun”). 

Cu alte cuvinte, a contempla, a decide, a acţiona în mod deliberat şi 
așa mai departe sunt experienţe diferite, dar pe care întreaga ființă umană 
le are sau le trăieşte. Totuşi, asta nu înseamnă că acest întreg sau sinele 
este uniform, indistinct şi neschimbător în timp. Mai degrabă, înseamnă 
că acel caracter distinct al diferitelor experienţe sau aspecte ale vieții unei 
persoane este păstrat în „continuitatea hermeneutică a existenţei umane”, 

întrucât sinele care experimentează este structurat ca o „unitate in 
diviziune şi articulare”, cu expresia lui Gadamer (1988, 86, 222-23) sau ca 
o identitate în diferenţă. 

Într-un studiu anterior (Raţiu 2013), am apărat această idee prin 
noțiunea de „sine întrupat” (embodied self), văzut ca o unitate corp-minte, 
care nu doar percepe, simte, reflectează, deliberează şi apreciază ci, de 
asemenea, decide, reacţionează, acționează, comunică, se relationeaza cu 
ceilalți şi participa la diferite practici. O estetică practică susține si 
întăreşte abordarea sinelui ca fiind întrupat şi format-dezvoltat prin 
interacțiune culturală-socială, prin sublinierea facultăților sau virtuţilor 
inseparabile - judecată, simţ comun, gust - ale unei ființe sociale-morale 
implicate şi în experienţa estetică, precum şi a situării sale în context 
(context embebeddedness) şi a deschiderii spre celălalt sau alteritate. Acest 
punct de vedere asupra sinelui este mai potrivit pentru formularea unui 
cadru coerent de analiză a experienţei estetice înțeleasă ca fiind împletită 
cu diferite practici sociale şi culturale în fluxul vieţii cotidiene (vezi 
Määttänen 2005; Mandoki 2007, 54, 62-4). Aparent, toți participanţii la 
dezbaterea EC asumă o astfel de concepție despre sinele care 
experimentează. Cu toate acestea, în unele cazuri, această asumptie este 
subminată de premisa monadic-izolationista, îmbrăţișată atunci cand 
viaţa estetică cotidiană este considerată ca o lume strict privată, aflată în 
discontinuitate absolută fata de lumea publică (nu doar lumea artei, ci şi 
alte forme publice ale experienţei estetice cotidiene), iar dimensiunea sa 
intersubiectivă este ignorată sau neglijată, aşa cum am căutat să 
demonstrez anterior (a se vedea Raţiu 2013, 13-14, 20-2). 


EXPERIENȚA ESTETICĂ A COTIDIANULUI ŞI „LUMEA VIEŢII” 

Foarte recent, în ultima prezentare a evoluţiilor din „Estetica 
Cotidianului” publicată în The Stanford Encyclopedia of Philosophy (Winter 
Edition 2015), Saito a revizuit în mod critic abordarea EC cu privire la 
caracteristicile cotidianului şi ale esteticului. Pe de o parte, ea sugerează că 
cel mai bun mod de a captura „cotidianul” este de a localiza 
caracteristicile sale definitorii nu atât în anumite tipuri de obiecte şi 
activități, ci mai degrabă în experienţa şi atitudinea noastră fata de 
acestea. Atitudinea tipică ar fi definită de considerații pragmatice, în timp 
ce experimentarea acestora e în general identificată cu ceea ce este 
familiar, obișnuit, banal şi rutinier. Saito susține, pe de altă parte, 
includerea senzatiilor corporale în tărâmul „esteticului” şi revenirea la 
utilizarea sa clasificatorie sau la semnificația sa originară ca „experiență 

dobândită prin sensibilitate, oricare ar fi valența sa evaluativă” (Saito 
2015, 4-5). 

Referinta la intentionalitatea, sensibilitatea, afectele subiectului si la 
corporalitate sau implicarea sa corporală (bodily engagement) este într- 
adevăr necesară atunci când caracterizăm experiența estetică a 
cotidianului. Cu toate acestea, nu este şi o condiţie suficientă pentru a 
capta în întregime natura complexă, duală a experienţei - sugerată de 
termenii germani Erlebnis şi Erfahrung - care, asa cum observa Ben 
Highmore (2011, 41), este esenţială pentru înțelegerea vieţii cotidiene, 
obişnuite. O astfel de reorientare a atenţiei analitice de la obiect şi 
activitate la subiect solicită, în primul rând, o revizuire a însuși 
conceptului de experiență, precum cea propusă de abordarea practică- 
hermeneutică (Gadamer) şi de cea pragmatistă sau „soma-estetică” 
(Richard Shusterman). Apoi, ontologia vieţii cotidiene ar trebui să fie 
împrospătată şi ea cu noi consideraţii, în special cu privire la aspectul său 
intersubiectiv şi la dialectica fragmentare-şi-continuitate, evidenţiate de 
cercetarea fenomenologică-sociologică privitoare la viață şi lumea vieții 
(Simmel, Schutz). 

Punctul principal pe care doresc să îl subliniez aici, bazându-mă pe 
analiza lui Shusterman, este natura duală a experienţei în genere, care are 
atât o dimensiune obiectivă, cât şi una subiectivă: termenul de 
/experienta” poate desemna „atât obiectul experienţei (ceea ce este 
experimentat), cât şi modul in care (sau ‘cum’) acel obiect este 
experimentat de un subiect”. Recunoaşterea acestui caracter 
fenomenologic al experienței în genere este esențială pentru o concepție 
adecvată a experienței estetice (Shusterman 2006, 217, 227), inclusiv 
pentru experimentarea estetică a cotidianului. 

Asumarea acestei caracteristici centrale are implicații semnificative 
pentru Estetica Cotidianului. În primul rând, atrage atenția asupra 
corporalitatii sau a dimensiunii întrupate (embodied) a experienței estetice, 
care implică întotdeauna aspecte fiziologice obiective, menținându-și 
totodată caracterul fenomenologic al articulării sentimentului subiectiv si 
intentionalitatii directionate-spre-obiect: astfel, experiența estetică „nu 
poate fi o stare pur subiectivă; ea are întotdeauna un obiect intentional de 
un anumit tip, chiar dacă acel obiect este doar imaginar” (Shusterman 
2006, 219, 227). EC pare mai degrabă tentată să se debaraseze de această 
din urmă dimensiune de îndată ce se confruntă cu lipsa de delimitare 
clară a obiectului său de studiu, mai ales atunci când trebuie să dea 
seama despre ambianta şi activități sau acțiuni (vezi Saito 2015, 11). În 
schimb, această dificultate este depășită prin abordarea experienţei ca 

intentionala, deoarece „obiectul” ei este o unitate ideală în calitate de 
corelat al intentionalitatii, nu pentru că ar fi un obiect fizic clar delimitat. 

Mai mult decât atât, intentionalitatea direcționată-spre-obiect şi, 
astfel, caracterul de „a-fi-despre-ceva” (aboutness) al experienței estetice 
implică şi caracterul său semnificant (meaningful), care nu poate fi trecut cu 
vederea în profitul noțiunii de „funcţie”, spre exemplu, ca în unele 
demersuri (Forsey 2014) menţionate anterior. Experienţa estetică „nu este 
o senzaţie oarbă lipsită de semnificaţie, ci, mai degrabă, o percepţie 
dotată cu sens [meaningful]” (Shusterman 2006, 219). Unii promotori ai EC 
(Berleant, Leddy) susțin, de asemenea, această idee de percepţie ca 
incluzând întotdeauna un sens, idee care, de fapt, este destul de larg 
împărtăşită de la fenomenologie la hermeneutică şi studiile culturale. 
Una dintre sursele sale principale poate fi găsită în conceptul lui Husserl 
de ,intentionalitate a conștiinței”, potrivit căruia nu există nicio 
conştiinţă subiectivă goală; conștiința este întotdeauna constiinta-a-ceva 
şi constituie sensul (a se vedea Eberle 2014, 137-38). Aceasta explică 
posibilitatea comunicării intersubiective şi a discuţiilor cu sens chiar şi 
atunci când experimentăm din punct de vedere estetic „obiecte” ne- 
delimitate (frameless) sau fenomene ale vieţii cotidiene. 

O altă caracteristică esenţială a experienţei este legătura complexă 
dintre caracterul său procesual ca „flux general al vieţii conștiente” şi 
fragmentarea sa în unități distincte, care pot fi extrase din acest 
continuum, ca „un moment intens al vieţii, apreciat în mod reflexiv ca 
atare” sau ca „o experiență”, în termenii lui Dewey (Shusterman 2006, 
217). Tocmai această caracteristică particulară este cea care a provocat 
dezacordul principal printre promotorii EC, menţionat anterior, cu 
privire la modul de a distinge experienţa estetică a cotidianului de fluxul 
experienței monotone-ordinare (humdrum-ordinary) de zi cu zi, pe de o 
parte, şi de experiența extra-ordinară, separată (standing-out), precum cea 
legată de artă, pe de altă parte. 

Pentru a clarifica această dialectică a continuității şi discontinuitatii 
este util să apelăm, mai întâi, la abordarea practică-hermeneutică a 
experienței de către Gadamer în Adevăr şi metodă (1960/1988). Critica 
întreprinsă de el la adresa conceptelor de „trăire” sau „experienţă trăită” 
(Erlebnis), de „conştiinţă estetică” şi „diferenţiere estetică”, urmată de 
cercetarea structurii esențiale a experienţei (Erfahrung), este crucială: nu 
numai că a adus în atenţie elementele istoric şi dialectic sau transformativ 
ale experienţei (deoarece ca proces hermeneutic aceasta include o relaţie 
vie cu tradiția şi nu lasă neschimbat sinele care experimentează), ci oferă 

şi argumente puternice împotriva ideii experienţei estetice ca 
„discontinuitate a experienţelor”, arătând că experiența estetică este 
integrată în continuitatea hermeneutică a experienţei unei persoane, prin 
unitatea şi continuitatea intelegerii-de-sine şi a elementul său de 
cunoaştere-de-sine (Gadamer 1988, 55-63, 85-9, 320-24.) De pe această 
bază teoretică, separarea sau distinctivitatea experienţei estetice a unei 
persoane - ca fiind corelată fie cu fenomenele cotidiene fie cu arta, sau ca 
distinctă de fenomenele morale - nu este una absolută, deoarece toate 
aceste aspecte distincte sunt totodată integrate în unitatea şi continuitatea 
fluxului experienţei şi, prin urmare, în integralitatea vieții unei persoane. 

O analiză succintă a termenilor germani Erlebnis şi Erfahrung, ambii 
utilizați pentru a desemna experiența, dar din unghiuri diferite, poate 
ajuta la clarificarea suplimentară a acestei idei. Distincția de bază din 
punct de vedere fenomenologic este, după cum menționează Thomas 
Eberle, aceea că în „experienţa trăită”, Erleben, „conştiinţa noastră e 
direcționată intentional către fenomenele care sunt percepute” în mod 
nemijlocit. În schimb, Erfahrung implică o perspectivă temporală: aceasta 
înseamnă „a privi înapoi, a reflecta asupra experienţelor trăite în trecut”; 
în acest sens, „ne folosim de scheme de interpretare, tipizare, pentru a da 
sens experiențelor trăite de noi în trecut şi, prin urmare, să constituim 


my 


‘experiente’”. Cu alte cuvinte, cele două nu sunt opuse, ci moduri 
complementare în care conștiința noastră constituie experienţele: „într-un 
mod monotetic, ca o unitate într-un singur act [de conștiință], sau într-un 
mod politetic, aşa cum s-au dezvoltat treptat, pas cu pas” (Eberle 2013, 
137). 

Complementaritatea celor două moduri ale experienţei apare şi într- 
o altă linie de gândire, filosofia vieţii a lui Wilhelm Dilthey, cel dintâi care 
a dat o funcție conceptuală cuvântului Erlebnis în faimoasa sa lucrare 
Trăire şi poezie (1905/1977). Aceasta se exprimă ca o distincţie între modul 
nemijlocit în care ceva real este dat în conștiință ca unitate ultimă a unei 
totalitati de sens, Erlebnis (Dilthey 1977, 188-89, 204-208; Gadamer 1988, 
55-9), termen care sugerează procesualitatea experienţei, pe de o parte, şi 
„experienţa ca cunoaștere acumulată”, Erfahrung, ceea ce sugerează un 
bilanț al experiențelor acumulate, pe de altă parte (Highmore 2011, 41). 
Accentul cade aici pe dimensiunea pre-reflexivă, pre-teoretică a trăirii sau 
„experienţei trăite”. Cu toate acestea, după cum constată Ben Highmore 
în cartea sa Ordinary Lives (2011), în viziunea lui Dilthey Erlebnis nu este 
doar un simtamant al vieţii sau simplă experienţă simtitoare (sentient), ci 

este totodată fundamentul unui simţ al sinelui, tocmai datorită faptului 
că poate fi detașată, scoasă în afara cursului continuu al vieții cotidiene ca 
o unitate semnificantă sau dotată cu sens (Highmore 2011, 41-2). 

Aceste prime delimitări ar putea fi nuantate în continuare cu culori 
afective sau de contrast, cum e de exemplu cazul noțiunii duale de 
experienţă utilizate de Walter Benjamin în eseurile sale din Iluminări, 
despre Paris şi unele motive literare la Baudelaire (menţionate de 
Shusterman 2006). Aici, Erfahrung sugerează „familiaritatea” linistitoare 
şi „continuitatea” unui trecut asimilat în mod coerent, întrucât este pe 
deplin integrat de către subiect într-o „experiență organizată în mod 
semnificativ şi coerent”. În schimb, Erlebnis înseamnă pentru Benjamin 
„Şşocul noului” şi este criticată ca fiind „o experienţă a senzatiei”, care este 
trăită şi înregistrată ca „şoc” sau ca scurte, trecătoare fragmente de 
informații, impresii şi sentimente (Shusterman 2006, 217; Benjamin 2002, 
146-51, 162-63). Această intensă „experienţă trăită a şocului” este descrisă 
în termenii unei unități, fuziuni între subiect şi obiect, care pare a pune 
sub semnul întrebării distingerea lor clară. Dar, aşa cum Shusterman 
remarcă, cu toate că o astfel de teorie a fuziunii ar putea sugera ideea de 
experienţă fără un simț clar al subiectivitatii (presupusă a se dizolva în 
respectiva fuziune), ea nu anulează caracterul fenomenologic al 
experienţei estetice, remarcat mai înainte (Shusterman 2006, 227). 

Chiar şi în cazul unor astfel de moduri contrastante de experienţă, 
nu este greu pentru Estetica Cotidianului să le ia pe deplin în 
considerare, deoarece abordează deja experienţa estetică ca incluzând, de 
asemenea, negativul - adică stări emoţionale neplăcute, cum ar fi 
plictiseala, ambivalenta, confuzia şi asa mai departe (a se vedea Saito 
2007; Berleant 2010; Highmore 2011; Melchionne 2011). După cum Saito 
remarca recent, atenţia acordată esteticii negative este importantă 
deoarece stimulează dimensiunea activistă a EC, în măsura în care 
„acţiunea în care ne angajăm motivaţi de estetica negativă din viata 
cotidiană are un impact direct asupra vieţii”. Această orientare este, de 
asemenea, văzută ca un mijloc de a diferenţia discursul EC de modul 
dominant al analizei estetice din punctul de vedere al spectatorului, 
precum estetica a artei şi a naturii (Saito 2015, 7-8). Cu toate acestea, nici 
unul dintre cele două moduri ale experienţei, Erlebnis si Erfahrung, nu 
este reductibil la contemplarea unui spectator. Şi nici nu împiedică 
discursul unei estetici orientate-spre-actiune. 

În continuare, pentru o mai bună conceptualizare a vieții cotidiene, 
este util apelul la analiza fenomenologică (Husserl, Schutz) a aspectului 

intersubiectiv al Lebenswelt, „lumea vieţii” sau „lumea experienţelor 
trăite”. Aceasta oferă linii puternice de argumentare în apărarea unei 
concepții a cotidianului ca împărtăşit intersubiectiv cu ceilalți si, prin 
urmare, pentru a contura o ontologie coerentă a vieţii cotidiene estetice. 

Conceptul de „lume a vieţii”, analizat pe larg; de Edmund Husserl în 
partea a treia din Criza ştiinţelor europene şi fenomenologia transcendentală 
(1936/2011), reuneşte mai multe fire într-un buchet bogat de semnificații, 
putând fi înțeles ca: „orizontul” dinamic în care trăiește o persoană; baza 
preexistentă, dată în prealabil, a tuturor experienţelor umane comune; şi 
„lumea” comunitară de sensuri sau semnificații constituite social, istoric 
şi cultural. Prin urmare, lumea vieţii include dimensiuni atât personale, 
cât şi intersubiective, şi constituie unitatea fluxului experienței unei 
persoane, care este anterioară distinctivitatii experiențelor şi necesară 
pentru aceasta (Husserl 2011, 187-336; a se vedea şi Gadamer 1988, 217- 
21). 

În cazul abordărilor cotidianului din EC, acest concept a fost deja 
mentionat de Naukkarinen, in sensul unei baze pe care sunt construite 
alte straturi ale vietii si culturii, atunci cand si-a dezvoltat ideea de viata 
cotidiana in jurul nucleului ,,cotidianul meu acum” (Naukkarinen 2013, 
2, 7), el subliniind, astfel, dimensiunea personală, singulară, a 
cotidianului. Alţi autori au luat în considerare mai ales aspectul 
intersubiectiv, „cotidianul” fiind calificat drept fundalul comun al 
experienţei care face legătura între indivizi, activităţi şi istorii (a se vedea, 
de exemplu, antologia lui Stephen Johnstone The Everyday, 2008, şi Dyer 
2008, 63). Desigur, cele două dimensiuni ale cotidianului nu se opun, ci se 
presupun reciproc. De asemenea, el nu trebuie gândit ca fiind în mod 
absolut unul şi același pentru toți. De fapt, asa cum evidențiază analiza 
fenomenologică, „lumea vieţii cotidiene nu este nici unică, nici unitară, ci 
întotdeauna există lumi particulare în care ne regăsim întotdeauna-deja 
imersaţi”; dar, chiar dacă „viaţa cotidiană se risipeşte într-o pluralitate 
schimbătoare de contexte obiective sau de formaţiuni simbolice pe care 
cu greu le-am putea reuni sub o singură denumire tranșantă” (Copoeru 
2011, 281), filosofia poate căuta trăsăturile comune care se prefigurează 
pe fundalul particularitatilor multiple. 

Dimensiunea intersubiectivă a cotidianului este chiar mai puternic 
evidenţiată în remarcabila analiză a lumii vieții propusă de Alfred Schutz 
(1962) în contextul problemei realităţii sociale. În conformitate cu acest 
punct de vedere fenomenologic-sociologic (rezumat de Eberle 2014), 
lumea vieţii cotidiene este realitatea noastră primordială, este realitatea 
împărtăşită intersubiectiv a acțiunii pragmatice, atunci când suntem în 

stare trează şi in timpul standard al muncii. Lumea cotidiană a muncii 
este arhetipul experienţei noastre cotidiene a realităţii, ca lume distinctă 
de alte realități experimentate ca „provincii finite de semnificaţii”, cum ar 
fi lumile personale ale viselor, ale construcțiilor imaginare şi fantasmelor, 
precum şi lumile artei, experienţei religioase, contemplării ştiinţifice şi 
aşa mai departe (Eberle 2014, 139; Schutz 1962, 231-32). Astfel, lumea 
cotidiană este experimentată ca semnificativă, ca pre-interpretată şi ca 
împărtăşită intersubiectiv cu ceilalţi. Într-o asemenea concepție asupra 
lumii mundane, care include esteticul, estetica cotidiană nu constituie o 
provincie separată, finită, de semnificaţie (Eberle 2014, 140). 

Printre promotorii Esteticii Cotidianului, Kevin Melchionne este cel 
care a acordat un interes deosebit dezvoltării unei ontologii 
corespunzătoare a vieţii cotidiene care să întemeieze EC. După cum 
observă el despre viaţa cotidiană, „cotidianitatea” şi caracterul ei obișnuit 
(ordinariness) înseamnă un flux de experienţe şi acțiuni, între care cele 
estetice nu ar trebui să fie considerate ca niște felii separate, izolate, nici 
ca fiind lipsite de valoare estetică sau semnificație, din moment ce „ceea 
ce contează este rutina, obiceiul sau practica, cumulativul mai degrabă 
decât efectul individual” şi „modul în care fiecare experienţă estetică 
distinctă se înrădăcinează în pattern-ul vieţii cotidiene”. Omniprezenta 
esteticului, inserat în țesătura vieții cotidiene, şi procesualitatea (on- 
goingness) experienţei sale sunt, în opinia sa, fundamentale pentru o EC 
înțeleasă în mod corespunzător (Melchionne 2011, 438-40). Cu toate 
acestea, respectivele caracteristici sunt apoi folosite de Melchionne 
pentru a sprijini ideea distinctivitatii radicale a experienţei estetice in 
viata cotidiană, care ar fi în cea mai mare parte privată, fata de experienţa 
artei şi „lumea” sa publică. De aici, şi distinctivitatea radicală a 
conceptelor EC, care sunt reevaluate dincolo de parametrii si 
constrângerile artei (Melchionne 2011, 441-42; pentru o analiză a premisei 
monadic-izolationiste a EC, a se vedea Raţiu 2013, 12-13, 23). 

Această interesantă analiză a naturii procesuale, continue, a 
experienţei estetice in ocurente cotidiene (însă doar în ele), este deturnata 
de modul în care este subordonată ulterior ideii că, în ansamblul său, 
experiența estetică a unei persoane ar avea o natură fundamental 
discontinuă, după cum este legată de viata cotidiană sau de artă: in 
opinia lui Melchionne, orice ruptură în procesul experienţei estetice 
cotidiene, private, ar fi totodată o schimbare radicală de natură a 
experienţei ca atare, întrucât „cotidianitatea schimbă în mod substanţial 
modul în care apreciem experienţele noastre” (Melchionne 2011, 440). 
Acest lucru se datorează faptului că el nu ajunge să recunoască întreaga 

dialectică a continuitatii-si-discontinuitatii experienţei în unitatea sau 
totalitatea vieții unei persoane. Prin urmare, este important să luăm în 
considerare experienţa estetică a cotidianului ca fiind atât distinctă, cât şi 
integrată în fluxul continuu al experienţelor unei persoane, precum şi 
legată de ideea de viață-ca-întreg. Fundalul filozofic pe care acest idee are 
sens poate fi schițat pe baza analizei „caracterului fragmentar al vieții” 
propusă de Georg Simmel (în 1916, republicată în 2012), care ne poate 
ajuta să înțelegem dialectica continuitatii-si-fragmentarii lumilor vieții. 

Simmel conceptualizează viata umană într-o manieră dinamică, 
holistă, ca un flux de conştiinţă întrupată (embodied) şi directionata înspre 
„conţinutul” experienţei. Materia experienței este modelată de „forme”, 
care au evoluat în stadiile mai înalte de auto-reflectie ale vieţii, precum 
cea umană, iar prin acel proces viata constituie pentru ea însăși o lume de 
conținut mental. Astfel, „lumea”, care este un concept formal, desemnează 
în primul rând o „totalitate distinctă a conţinutului minții şi experienței” 
(Simmel 2012, 237-39). Prin „lume”, el desemnează, de asemenea, şi 
„suma şi ordinea lucrurilor şi evenimentelor posibile care pot fi aranjate 
într-un continuum de un tip oarecare în funcţie de orice tip de principiu 
organizator” (Simmel 2012, 242). Prin urmare, pentru mintea umană 
există multiple lumi de valori şi semnificaţii, distincte şi auto-subzistente: 
nu doar o lume „reală” în sensul practic al termenului, ci şi o lume 
religioasă, o lume ştiinţifică şi o lume artistică ce împărtășesc in mod 
fundamental același şi întregul conţinut al experienţei, dar articulat în 
forme foarte diferite. În calitate de conținuturi mentale, aceste lumi sunt 
distincte de realizările lor istorice, care în calitate de lumi din cadrul vieţii 
istorice rămân particulare şi unilaterale, şi nu ating o completitudine 
deplină şi ideală (Simmel 2012, 241, 243-44). 

În acest cadru teoretic, şi luând în considerare teza paralelismului 
lumilor categoriale, ideea vieții ca având un caracter fragmentar este o 
chestiune de perspectivă asupra vieţii, cu alte cuvinte, ţine de diferitele 
puncte de vedere ale conţinutului vieţii. Mai precis, această idee rezultă 
dintr-o privire asupra vieţii din perspectiva acestor lumi categoriale 
particulare-distincte, care este o privire a conținutului vieţii „din 
exterior”, ca lucruri şi evenimente, ca opere şi corpusuri de cunoştinţe, ca 
regularitati şi valori. După cum precizează Simmel, viata este 
fragmentată în sensul unei relații unice pe care o viata condusă 
individual o întreține cu aceste lumi diferite, adică acționând la 
„intersecţia”, „interstiţiul” lor sau „oscilând” în mod constant între aceste 
lumi văzute ca straturi diferite ale existenţei şi luând de la fiecare dintre 
ele doar un fragment. Cu toate acestea, o perspectivă diferită, „din 

interiorul” vieţii ca viață şi a procesualitatii sale dinamice, ne arată viata 
ca alcătuind un întreg, un flux auto-suficient de ocurente, prezente in 
toate momentele sale în întregimea sa: „Întotdeauna o singură viaţă 
pulsează prin aceste particule ca bătăi ale aceleiași vieţi, inseparabile de 
ea şi, prin urmare, de asemenea inseparabile unele de altele” (Simmel 
2012, 246-47). 

Aşadar, aspectul fragmentar sau discontinuitatea experimentării 
cotidianului şi a artei ca lumi ale vieţii distincte, sesizată de Melchionne 
(2011), nu este o trăsătură ontologică finală, unică, a experienţei sau a 
vieții ca atare, în ansamblul său. Mai degrabă, este o chestiune de 
perspectivă analitică, una care trebuie însă completată - din perspectiva 
mai largă a vietii-ca-intreg - de continuitatea experienţei în întregul vieţii 
unui persoane. Mai mult, paradoxul aparent al completitudinii-si- 
fragmentării este depășit sau rezolvat prin ideea unităţii şi continuității 
inerente vieţii, pusă în evidenţă de Simmel aici prin ideea vieţii ca un flux 
al experienţei fasonat de „formă” şi dezvoltată ulterior în teoria vieţii ca 
un flux creativ nelimitat de voinţă, sentiment şi înțelegere întrupate 
(Simmel 2012, 247; A. Harrington, „Nota Editorială”, 237). 


CONCLUZIE 

Pentru a rezuma, am arătat că noul cadru teoretic oferit de către 
abordarea practică a vieții estetice cotidiene presupune, ca amendamente 
la Estetica Cotidianului, o focalizare analitică mai largă, cuprinzând 
obiecte, activităţi şi interacțiuni umane cotidiene, precum şi utilizarea ca 
ghid a conceptelor filosofiei practice - praxis, cunoaștere practică, formare 
de sine (Bildung), judecată, simţ comun, gust - şi împărtăşirea asumptiilor 
sale ontologice despre sine (subiect) şi structura esenţială a experienţei 
estetice şi a lumii vieții cotidiene. Principalele asumptii invocate aici 
vizează: valenţele  estetice-morale-şi-sociale ale fenomenelor şi 
experiențelor cotidiene, precum şi ale conceptelor care le captează şi le 
explică; conceperea sinelui-care-experimentează ca întrupat şi ca o 
identitate în diferenţă, pentru care relaţia cu alteritatea este constitutivă; 
natura intersubiectivă a auto-constituirii sinelui şi a experienţei, precum 
şi a vieţii cotidiene; conceperea structurii experienţei estetice şi a lumii 
vieţii cotidiene ca fiind constituită de o dialectică a continuitatii-si- 
discontinuitatii, a unitatii-si-diferentierii. 

Punerea in evidență a caracterului fenomenologic-intentional, 
intrupat (embodied), semnificant si transformator al experientei estetice, a 
situării sale contextuale, precum şi a continuității sale în unitatea sinelui 

şi a totalitatii vieții, este esenţială pentru înţelegerea dimensiunii estetice 
a vieţii cotidiene şi depăşirea deficienţelor actuale ale EC. În consecinţă, 
EC ca estetică practică va putea aborda în mod adecvat şi integra practicile, 
preferinţele şi experienţele estetice cotidiene ale unei persoane, precum şi 
consecinţele lor etice sau politice. 

O explorare în detaliu a modului în care o estetică practică ghidează 
cercetarea vieții estetice cotidiene nu isi poate găsi locul aici. Doar voi 
ilustra pe scurt câteva noi modalități de conceptualizare a rolului 
motivatiilor şi alegerilor noastre estetice în viata cotidiană, precum şi a 
modului în care acestea prelungesc în acțiuni. 

Adam Smith în The Theory of Moral Sentiments (1759) / Teoria 
sentimentelor morale a subliniat deja ca utilitatea singura nu poate explica 
de ce vom cumpăra un anumit produs sau de ce votam pentru anumite 
soluţii politice, ci ar trebui să se ia în considerare, de asemenea, modul în 
care acestea ne „farmecă” (a se vedea Guillet de Monthoux 2000, 41), ceea 
ce introduce în joc o dimensiune estetică. În zilele noastre, Saito se referă 
la „puterea esteticului” de a afecta pozitiv sau negativ diverse aspecte ale 
vieții noastre şi starea societăţii şi a lumii prin serioase consecințe - pe 
plan moral, social şi politic sau asupra mediului înconjurător - ale 
preferințelor, judecăților şi răspunsurilor noastre estetice cotidiene. 
Câteva exemple ale modului în care gusturi şi preferințe estetice 
cotidiene aparent inofensive pot duce la efecte negative asupra mediului 
înconjurător sunt obiecțiile din SUA fata de turbinele eoliene considerate 
ca fiind urâte, dezagreabile vizual, sau obsesia larg răspândită pentru 
peluze verzi fără buruieni, care necesită cultivare şi întreţinere 
nesustenabile (Saito 2007, 56-7; 2011, 11-25). Dimpotrivă, consecinţe 
pozitive apar atunci când alfabetizarea estetică şi sensibilitatea estetică 
sunt cultivate, astfel încât puterea esteticii cotidiene poate fi valorificată 
pentru a îmbunătăţi calitatea vieții, a mediului înconjurător sau, așa cum 
sugerează estetica socială, pentru a facilita interacțiuni sociale 
caracterizate de respect reciproc, empatie, amabilitate şi omenie (Saito 
2015, 13-14). 

Totuşi atractivitatea estetică a ceva - fie obiecte, fenomene sau 
interacțiuni umane - continuă să fie evaluată în mod eronat ca fiind 
exclusiv cognitivă, logică şi intelectuală de către abordările care 
privilegiază dimensiunile mentale, cognitive şi raționale ale acțiunii 
individuale sau sociale (a se vedea critica lui Strati 2013, 238). Din 
punctul de vedere al esteticii practice, în schimb, procesul cotidian 
individual de deliberare, de luare a deciziilor şi apoi de acţiune poate fi 

conceput intr-un mod non-rational ca fiind structurat estetic si, astfel, 
explicat prin conceptele de „alegere estetică” şi „capacitate estetică” 
(aeshtetic agency, capacitatea de a se angaja într-o acţiune prin alegere 
estetică), concepte care diferă in mod semnificativ de asumpțiile 
modelelor formulate în termenii actorilor (pur) rationali sau ai utilității. 
De asemenea, judecata de gust în viata cotidiană ar putea fi văzută ca un 
mijloc neconvențional (în comparaţie cu expertiza tehnică bazată pe 
reguli determinate) de a face fata incertitudinii generate de complexitatea 
vieții şi de a judeca sau aprecia probabilitati, mai degrabă decât a le 
calcula, atunci când nu există anticipări raţionale despre viitor sau 
informații suficiente. Astfel, procesul cotidian de deliberare şi de luare a 
deciziilor în viaţa cotidiană poate fi văzut ca o experiență complexă cu 
caracter estetic a unității minte-corp, diferită de simpla alegere raţională. 

NOTE 

1 Capitolul de fata este versiunea în limba română, revizuită şi adăugită, a articolului în curs 
de publicare: Dan Eugen Raţiu, “Everyday Aesthetic Experience: Explorations by a Practical 
Aesthetics”, in: Experiencing the Everyday, edited by Carsten Friberg and Raine Vasquez 
(Aarhus: Aarhus University Press, forthcoming 2016). 

2 Sintagma „sinele care experimentează” (în limba engleză, the experiencing self) nu 
conotează defel vreun caracter ştiinţific al experienţei, ci pur şi simplu desemnează 
subiectul care trăieşte o experienţă (cotidiană). Dat fiind cadrul filosofic adoptat aici, prefer 
conceptul de „sine” celor de „subiect” sau „ego/eu”, fără nicio conotaţie psihanalitică 
(precum la Freud) sau psihologică (precum în distincţia dintre experiencing self şi 
remembering self propusă recent de Daniel Kahneman în Thinking, Fast and Slow, New York: 
Farrar, Straus and Giroux, 2011). 

3 Potrivit lui Melchionne (2014, 2), există patru factori distincti ai „bunăstării subiective” 
(care echivalează cu „fericirea”): incidenţa ridicată a emoţiilor pozitive, emoție negativă 
scăzută, satisfacție în domenii-cheie şi evaluări pozitive de ansamblu. Este demn de 
remarcat faptul că, în opinia sa, această deplasare spre „bunăstarea subiectivă” ca valoare 
esenţială a vieţii noastre estetice cotidiene poate implica şi alte modificări teoretice: de 
exemplu, modul în care (re)gândim arta - favorizând calitatea practicii ca activitate în raport 
cu produsul artistic -, precum şi competenţa estetică şi valoarea estetică - favorizând 
angajarea în activități care ne împing spre capătul superior al gamei hedonice în raport cu 
luarea unor judecăţi „corecte” (Melchionne 2014, 3-4). 

+ Gadamer indică astfel, în primă instanţă, terenul comun al oricărei vieți, umane şi animale: 
„Practica, înţeleasă drept calitate a ceea ce este viu, stă între activitate şi situare 
[situatedness]. Ca atare, ea nu este limitată la fiinţele umane, singurele care sunt active pe 
baza alegerii deliberate, libere (prohairesis). Practică, în schimb, înseamnă activarea vieții 
(energeia) a orice este viu, căruia îi corespunde o viata, un mod de viata, o viata care este 
condusă într-un anumit fel (bios). Animalele au, de asemenea, praxis şi bios, ceea ce 
înseamnă un mod de viață” (Gadamer 1990a, 90). Apoi, el subliniază prompt şi diferența 
decisivă dintre animal şi om: „Această diferență este exprimată prin conceptul de 

prohairesis, care poate fi atribuit numai ființei umane. Prohairesis înseamnă ,preferinta’ şi 
„alegere primă”, [şi] este o caracteristică unică şi specifică a fiinţei umane” (Gadamer 1990a, 
90-91). 

5 Merită adăugat aici că şi alte teorii filosofice ale sinelui şi formării identităţii afirmă 
caracterul lor dialogic. De exemplu, Charles Taylor arată în lucrarea sa majoră Sources of the 
Self: The Making of Moden Identity (1989) că în inima concepţiei moderne despre sine se află, 
ceea ce el numeşte, afirmarea vieţii obişnuite, iar în Etica autenticității (1991/2006), el 
formulează o filosofie a sinelui care subliniază caracterul esențialmente dialogic al vieții 
umane şi importanţa „orizonturilor de semnificaţie”, fundalul relațiilor sociale şi dialogice 
cu alte persoane în constituirea identităţii: „Devenim agenţi umani completi, capabili să ne 
înțelegem pe noi înșine şi, deci, să ne definim o identitate proprie, prin însușirea unor 
limbaje omenești expresive, bogate [...], inclusiv “limbajul” artei, al gesturilor, al iubirii si 
altele de acest fel [...] Definirea propriei identități se petrece întotdeauna în dialog sau 
uneori opunându-ne identitatilor pe care cei apropiaţi [the significant others] vor să le 
recunoască in noi [...] Identitatea’ e fundalul, ca atare, care face ca gusturile, dorințele, 
opiniile şi aspiraţiile noastre să capete sens” (Taylor 2006, 29-31). 

6 Pentru o analiză mai amplă a asumptiilor ontologice ale hermeneuticii filosofice a lui 
Gadamer, vezi Capitolul 4 „Mutaţia ontologică a hermeneuticii”, pp. 97-111, în: Dan Eugen 
Raţiu, Disputa modernism - postmodernism. O introducere în teoriile contemporane asupra artei 
(Cluj-Napoca: Eikon, 2012). 

